Diari Oficial de la Generalitat Valenciana


Sumari del DOGV 5505, del 04-05-2007 (2007/5205)

ORDE de 19 d'abril de 2007, de la Conselleria d'Infraestructures i Transport, sobre concessió d'ajudes a depòsits i instal·lacions annexes de canalització de gas en poblacions per a l'execució del Pla Valencià de Gasificació de Xicotets i Mitjans Municipis en l'exercici 2007.
------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5505

Data del DOGV
:   04-05-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/5205


Data del document
:   19-04-2007

Organisme emissor
:   Conselleria d'Infraestructures i Transport

Tipus de document
:   Ordre

Descriptors 

:   * emmagatzematge d'hidrocarburs
    * suport econòmic
    * gasoducte
    * ajuda a les empreses
    * gas
    * ajuda pública

Amb la implantació del Pla Valencià de Gasificació de Xicotets i Mitjans Municipis la conselleria d'Infraestructures i Transport es proposa estendre el subministrament de gas canalitzat a poblacions no proveïdes d'este servici pel gasoducte de transport i xarxes de distribució de gas natural, i ampliar amb això el servici de gas a la major part dels ciutadans de la Comunitat Valenciana.  
Amb esta política activa d'ampliació d'infraestructures gasístiques, la conselleria d'Infraestructures i Transport es proposa millorar les infraestructures de distribució d'energia i diversificar les fonts de subministrament a la Comunitat Valenciana, i garantir així la provisió d'energia per este mitjà.  
El Pla Valencià de Gasificació de Xicotets i Mitjans Municipis consistix en la canalització de poblacions completes, per mitjà de gas natural liquat, propà o aire propanat, construint infraestructures fixes (depòsits i centres d'emmagatzemament) i les canalitzacions corresponents (xarxes de distribució) en els municipis beneficiaris.  
La present orde d'ajudes és un instrument del Pla Valencià de Gasificació de Xicotets i Mitjans Municipis amb el qual la conselleria Infraestructures i Transport es proposa estendre el subministrament de gas canalitzat a la major part de municipis, activitats productives i comercials de la Comunitat Valenciana.  
La finalitat d'esta orde d'ajudes és subvencionar projectes d'infraestructures d'emmagatzemament, transport i distribució de gas en xicotets municipis.  
Les infraestructures i instal·lacions objecte de subvenció per esta orde les escometran les companyies que hagen obtingut les autoritzacions administratives corresponents de subministrament de gas canalitzat per a ús domèstic, comercial i de la xicoteta indústria, segons la demanda real o potencial de gas prevista, manifestada tant per la població com per les activitats productives establides en les zones esmentades, a fi d'evitar la realització d'infraestructures de subministrament que pogueren ser infrautilitzades, la qual cosa redundaria en perjuí de l'extensió d'este servici a la major part de la població amb necessitat subministrament de gas.  
Este criteri permetrà establir una sèrie de prioritats en determinar les subvencions necessàries per a realitzar les inversions en les instal·lacions de canalització de gas, donat l'elevat cost d'estes infraestructures i la limitació de recursos pressupostaris disponibles.  
Els objectius principals del Pla Valencià de Gasificació de Xicotets i Mitjans Municipis són:  
Contribuir al desenvolupament econòmic i la millora de la qualitat de vida de les poblacions ateses pel subministrament de gas canalitzat, en aquells municipis que no tinguen connexió pròxima al gasoducte de transport o a la xarxa de gas natural, i fomentar el subministrament de gas canalitzat a les poblacions esmentades per a compensar situacions de desavantatge econòmic comparatiu per a les activitats productives i de servicis establides en les dites zones, i potenciar així tant la seua capacitat de desenvolupament endogen com la localització d'activitats productives en estos municipis.  
Contribuir a l'ordenació i equilibri territorial de la Comunitat Valenciana per mitjà de l'extensió d'instal·lacions que esmenen este tipus de dèficits d'infraestructures energètiques.  
Amb l'execució d'este Pla de Gasificació de Xicotets i Mitjans Municipis, la conselleria d'Infraestructures i Transport es proposa:  
- Fomentar la provisió d'energia econòmica i de qualitat als ciutadans i indústries, en particular xicotetes i mitjanes empreses, amb la millora consegüent de la seua estructura de costos i de la competitivitat d'estes.  
ORDE de 19 d'abril de 2007, de la Conselleria d'Infraestructures i Transport, sobre concessió d'ajudes a depòsits i instal·lacions annexes de canalització de gas en poblacions per a l'execució del Pla Valencià de Gasificació de Xicotets i Mitjans Municipis en l'exercici 2007. [2007/5205]Conselleria d'Infraestructures i Transport- Subministrament d'energia no contaminant, i així contribuir a la millora i protecció del medi ambient i a una nova estructura energètica de la Comunitat Valenciana més equilibrada.  
- Creació de llocs de treball en la realització de les infraestructures de depòsit i canalització i manteniment posterior de les explotacions i sistemes d'atenció al client.  
- Impulsar la creació de llocs de treball autònoms o treballs per a les empreses auxiliars que s'encarreguen de facilitar el producte als usuaris finals.  
Això fa aconsellable la intervenció pública en forma d'ajudes de l'administració autonòmica destinades a la millora d'estes infraestructures energètiques. Estes ajudes es dirigiran al finançament parcial de projectes o obres de canalització de gas en poblacions, per mitjà de gas propà, aire propanat o gas natural liquat canalitzat.  
Els projectes elegibles han de contribuir a la millora de la qualitat de vida dels habitants dels municipis i comarques on s'executen i a l'exercici de les seues activitats productives, tant del sector primari i agroalimentari, com de la indústria, turisme, artesania i servicis.  
Per això i en virtut de les facultats que em conferix l'article 35 de la Llei 5/1983, de Govern Valencià, l'article 47 del text refós de la Llei d'Hisenda Pública Valenciana, i l'article 8 del Decret 182/2004, d'1 d'octubre, del Consell de la Generalitat, pel qual s'aprova el Reglament Orgànic i Funcional de la conselleria d'Infraestructures i Transport,   
ORDENE  
Capítol I  
Règim d'ajudes  
Article 1. Objecte i àmbit   
1. L'objecte de la present orde és establir el règim de concessió d'ajudes a projectes d'inversió en depòsits i instal·lacions annexes de canalització i distribució de gas en municipis la població del quals no supere els 50.000 habitants, per a les accions que s'indicaran, desenvolupades a la Comunitat Valenciana, d'acord amb les consignacions pressupostàries que a este efecte establisca la Generalitat Valenciana per a l'exercici 2007.  
2. El règim d'ajudes s'aplicarà com es determina en els articles següents.  
Article 2. Línia pressupostària  
En compliment del que establix l'article 47.11 del text refós de la Llei d'Hisenda Pública, es consigna com a dotació màxima per a la present orde la quantitat de 180.000 euros que pertanyen a la línia pressupostària T 4608, Pla de gasificació de xicotets i mitjans municipis.  
Article 3. Accions objecte de suport  
1. Instal·lacions i zones elegibles: aquelles que proporcionen subministrament de gas canalitzat en municipis la població dels quals no supere els 50.000 habitants i que no disposen de subministrament de gas natural canalitzat procedent del gasoducte de transport i les seues xarxes de distribució de gas natural o que no disposen d'este amb l'execució de les xarxes en el Pla de Gasificació de la Comunitat Valenciana.  
2. Les ajudes es destinaran a la inversió anual en obres i instal·lacions dels tipus i característiques següents: provisió, subministrament i canalització de poblacions, per mitjà de gas natural liquat, propà o aire propanat canalitzat, i es construiran infraestructures fixes (depòsits i centres d'emmagatzemament) i les corresponents instal·lacions connexes per al subministrament a la població, excloses les connexions receptores a habitatges, comerços i xicotetes indústries.  
3. Els costos elegibles que entren en el càlcul de l'ajuda són els següents:  
- Les inversions en execució material d'obres, equips i instal·lacions i costos de mà d'obra.  
- Costos de redacció del projecte i direcció d'obra. Els costos de mà d'obra, de redacció del projecte i direcció d'obra només seran subvencionables si es tracta de contractacions externes.  
No serà subvencionable l'IVA satisfet per l'adquisició de béns i servicis i, en general, qualsevol impost pagat pel beneficiari.  
4. De conformitat amb el que establix l'article 31 de la Llei 38/2003, de 17 de novembre, General de Subvencions, quan l'import de la despesa subvencionable supere la quantia de 30.000 euros en el supòsit de cost per execució d'obra o de 12.000 euros en el supòsit de subministrament de béns d'equip o prestació de servicis per empreses de consultoria o assistència tècnica, el beneficiari haurà de sol·licitar, com a mínim, 3 ofertes de diferents proveïdors, amb caràcter previ a la contracció del compromís per a la prestació del servici o el lliurament del bé, llevat que per les especials característiques de les despeses subvencionables no hi haja en el mercat suficient nombre d'entitats que els subministren o presten, les quals hauran d'aportar-se juntament amb la sol·licitud de la subvenció.   
L'elecció entre les ofertes presentades, que hauran de presentar-se juntament amb la sol·licitud, es realitzarà d'acord amb els criteris d'eficiència i economia, i s'haurà de justificar, expressament en una memòria, l'elecció quan no recaiga en la proposta econòmica més avantatjosa.  
5. Les obres i les instal·lacions corresponents a la inversió objecte de subvenció per esta orde no podran haver-se iniciat abans de l'1 de gener de 2007, però sí l'actuació o projecte a què estes pertanguen quan este siga plurianual.  
6. Les ajudes que s'establixen en la present orde tindran la consideració de subvenció a fons perdut.  
7. Les subvencions concedides es determinaran d'acord amb el pressupost d'inversió presentat pel sol·licitant i format per les instal·lacions següents:  
- Depòsits, centres d'emmagatzemament i instal·lacions interiors al recinte.  
- Canalitzacions i instal·lacions des del recinte fins a les connexions receptores a habitatges, comerços i xicotetes indústries.  
8. Les quanties màximes de subvenció tindran els límits següents:  
- Quantitatius i amb caràcter general: un màxim per instal·lació de subministrament de 180.000 euros. Al seu torn, les subvencions concedides no podran superar el 100% del pressupost total de la inversió en depòsits, equips i instal·lacions de recepció i emmagatzemament interiors al recinte, corresponents al municipi o conjunt de municipis subministrats des d'este.  
- Estes quanties màximes estaran limitades pels percentatges per província següents:  
- Fins al 25% del pressupost d'inversió, quan es realitzen a la província de Castelló;  
- Fins al 27% del pressupost d'inversió quan es realitzen a la província de València.  
- Fins al 30% del pressupost d'inversió quan es realitzen a la província d'Alacant.  
9. A fi de garantir que les inversions subvencionades siguen viables, l'aportació del beneficiari destinada al seu finançament serà com a mínim del 25% de l'import total del projecte íntegre.  
10. Així mateix, el servici derivat de la realització d'estes inversions i posada en marxa de les corresponents instal·lacions de subministrament haurà de mantindre's durant un mínim de cinc anys.  
Article 4. Beneficiaris de les ajudes  
Podran ser beneficiaris de les ajudes les empreses especialitzades en transport, distribució i comercialització de gas canalitzat que hagen obtingut l'autorització administrativa per al subministrament de gas a usos domèstics, comercials i per a la xicoteta indústria en les poblacions elegibles en els termes de l'article 3 d'esta orde, on s'executen els projectes i obres objecte d'ajuda.  
Capítol II  
Procediment  
Article 5. Presentació de sol·licituds, documentació i termini de presentació  
1. Les sol·licituds per a l'obtenció de les ajudes regulades en la present orde hauran de dirigir-se a la Direcció General d'Energia i es presentaran en imprés normalitzat, en la mateixa Direcció General d'Energia o en qualssevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú. En el cas que s'optara per presentar la sol·licitud en una oficina de Correus, haurà de fer-se en sobre obert perquè la instància siga datada i segellada per l'oficina de Correus abans de ser certificada.  
2. Les sol·licituds hauran d'acompanyar-se dels documents que a continuació s'indiquen:  
a) Documentació acreditativa i identificativa del sol·licitant i del seu representant legal.  
b) Còpia de la resolució d'autorització administrativa de les instal·lacions per al subministrament de gas a usos domèstics, comercials i per a la xicoteta indústria en les poblacions on s'executen els projectes i obres objecte de sol·licitud d'ajuda per esta orde.  
c) Declaració responsable subscrita pel representant legal que l'entitat beneficiària no està sotmesa a cap de les prohibicions de l'article 13 de la Llei 38/2003, de 17 de novembre, General de Subvencions, per a poder obtindre la condició de beneficiària de subvencions.  
d) Memòria tècnica resumida del projecte global d'inversió amb la descripció dels elements següents:  
- Tipus i característiques de les obres, equips i instal·lacions que integren el projecte i pressupost global i desglossat d'este, objectius perseguits, actuacions i mitjans emprats.   
- En el cas de trobar-se entre els supòsits arreplegats en l'article 3.4 de la present orde, s'aportarà la justificació d'haver sol·licitat, com a mínim, tres ofertes de diferents proveïdors i justificació de l'oferta seleccionada.  
- Estudi de rendibilitat i justificació econòmica de la sol·licitud de subvenció.  
- Justificació de l'interés social o energètic, si és el cas, del projecte.  
- Especificació dels termes municipals o territori afectat.  
?Nombre d'abonats o població i activitats econòmiques beneficiades amb la inversió.  
e) Pla de situació de l'obra i instal·lacions objecte de sol·licitud d'ajuda.  
f) Tipus i característiques tècniques principals dels depòsits, centres d'emmagatzemament i instal·lacions.  
g) Pressupost estimat de la inversió, total i anual, que s'haja d'executar, amb indicació de les fonts de finançament i diferenciant esta entre:  
- Depòsits, equips i instal·lacions de recepció i emmagatzemament interiors al recinte;  
- Instal·lacions annexes i xarxes de distribució.  
h) Declaració de subvencions concedides per altres administracions públiques o ens públics o privats, per al finançament de les inversions en instal·lacions o obres objecte de sol·licitud d'ajuda per esta orde.  
i) Declaració responsable de les ajudes de minimis concedides per qualsevol projecte a l'empresa durant els dos exercicis fiscals anteriors i durant l'exercici fiscal en curs amb indicació d'import, organisme, data de concessió i règim d'ajudes en què s'empara; o si és el cas, declaració de no haver-ne rebut cap.   
j) Documentació acreditativa de trobar-se el sol·licitant al corrent en les obligacions tributàries i davant de la Seguretat Social, que a continuació s'esmenta, la vigència de les quals haurà d'estendre's fins a la data d'atorgament de la subvenció, en els termes establits en l'Orde de 30 de maig de 1996, de la conselleria d'Economia i Hisenda:   
- Alta, referida a l'exercici corrent, o últim rebut de l'Impost sobre Activitats Econòmiques, completat amb una declaració responsable de no haver-se donat de baixa en la matrícula de l'esmentat impost.  
- Certificat positiu de l'Agència Estatal d'Administració Tributària que acredite que el sol·licitant complix les obligacions tributàries a què fa referència l'article 13. 1, b) a d) del Reial Decret 1098/2001, de 12 d'octubre, pel qual s'aprova el Reglament General de la Llei de Contractes de les Administracions Públiques. El certificat esmentat podrà ser substituït per la declaració responsable de l'interessat que complix les circumstàncies assenyalades, acompanyada d'autorització a la conselleria d'Infraestructures i Transport, perquè l'Agència Estatal d'Administració Tributària li cedisca la informació.   
- Certificat acreditatiu que el sol·licitant es troba al corrent en el compliment de les seues obligacions amb la Seguretat Social.  
- Certificat acreditatiu que el sol·licitant no té deutes de naturalesa tributària amb la Generalitat Valenciana.  
k) Dades de domiciliació bancària segons el model facilitat a este efecte (fitxa de manteniment de tercers), llevat que s'hagen presentat amb anterioritat davant de la conselleria d'Infraestructures i Transport i no hagen experimentat cap variació.  
l) Si és el cas, previsió d'estalvi i eficiència energètica que supose el projecte.  
m) Declaració responsable del beneficiari en què es compromet a assumir el cost de la inversió no subvencionada (com a mínim el 25% d'esta).  
n) Pla i calendari d'actuació, que garantisca l'execució de les obres objecte d'ajuda en l'exercici en què es concedix la subvenció.  
3. Quan es tracte d'un projecte l'execució del qual requerisca més d'un exercici:  
Haurà d'indicar-se en la memòria tècnica el pla i el calendari d'actuació per fases i exercicis en què es realitzaran, que descriga l'execució de les obres, instal·lacions i inversions quantificades per anualitats.  
4. Els sol·licitants podran executar els projectes una vegada presentada la sol·licitud, sense necessitat d'esperar que la concessió de l'ajuda es produïsca i sense que això prejutge la decisió que finalment s'adopte.  
5. El termini de presentació de sol·licituds serà d'un mes, comptador a partir de l'endemà de la publicació d'esta disposició en el Diari Oficial de la Comunitat Valenciana.  
6. En el cas que els documents exigits que s'han d'adjuntar a la sol·licitud de concessió d'ajudes ja estigueren en poder de qualsevol òrgan de l'administració actuant, el sol·licitant podrà acollir-se al que establix l'apartat f) de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú, sempre que es faça constar la data i l'òrgan o dependència en què van ser presentats o, si és el cas, emesos i quan no hagen transcorregut més de cinc anys des de l'acabament del procediment a què corresponguen.  
7. En els supòsits d'impossibilitat material d'obtindre el document, l'òrgan competent podrà requerir al sol·licitant la seua presentació o, si no pot ser, l'acreditació per altres mitjans dels requisits a què es referix el document.  
8. Quan la sol·licitud no tinga els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb esta orde resulte exigible, es requerirà l'interessat perquè en el termini de 10 dies esmene la falta o adjunte els documents preceptius, amb indicació que, si així no ho fera, es considerarà que ha desistit de la seua petició, amb la resolució prèvia expressa i la seua notificació en els termes que establix l'article 42 de l'esmentada llei.  
Article 6. Procediments de concessió i criteris per a la concessió d'ajudes  
La valoració de l'interés de les instal·lacions i obres objecte de subvenció, així com, si és el cas, de l'interés social, econòmic o energètic del projecte, es realitzarà aplicant, entre altres, els següents criteris, relacionats per orde preferent:  
Criteris d'especial valoració:  
1) Viabilitat tècnica, econòmica, financera i administrativa del projecte i de les seues fases d'inversió. La viabilitat administrativa es valorarà segons la previsió d'obtenció de les preceptives autoritzacions per part del beneficiari: resolució d'autorització d'instal·lacions, concedida per la conselleria d'Infraestructures i Transport i llicències municipals d'obres i activitat  
2) Distribució territorial equilibrada de les ajudes entre províncies, comarques i zones amb projectes presentats i amb dèficits d'este tipus d'infraestructures energètiques.  
3) Població beneficiada pel subministrament.  
4) Efectes sobre l'exercici d'activitats productives en noves zones sense subministrament de gas i situació econòmica de la població de la zona.  
5) Qualitat del projecte, considerant el seu grau de maduració i definició.  
Altres criteris de valoració:  
1) Localització de les instal·lacions en zones de l'interior de la Comunitat Valenciana amb especials dèficits d'infraestructures de distribució de gas canalitzat.  
2) Distància, dificultat i cost econòmic dels accessos respecte de les infraestructures del gasoducte de transport i xarxes de distribució de gas natural.  
3) Actuacions que suposen millora en el medi ambient, la seguretat, estalvi i eficiència energètica.  
4) Previsió de consums domèstic, comercial i per a xicoteta indústria, que faça necessari la posada en servici de les instal·lacions per al subministrament a noves zones.  
5) Inversió necessària per abonat.  
Article 7. Obligacions del beneficiari  
a) Haver presentat, en les dependències territorials d'Energia de la conselleria d'Infraestructures i Transport, els projectes tècnics d'instal·lacions, a l'efecte de la concessió de l'autorització administrativa d'estes. La supervisió efectuada per a la dita autorització serà vàlida a l'efecte del que disposa l'article 46.3 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana  
b) L'execució de les obres i de les instal·lacions objecte de subvenció en les condicions establides per la resolució de concessió d'ajuda.  
c) L'acreditació de les obres i instal·lacions en els termes establits per l'article 13 d'esta orde.  
d) Informar puntualment del seu estat d'execució la conselleria d'Infraestructures i Transport, a l'efecte del seu seguiment i control de la realització.  
e) Fomentar, en la contractació de les obres, el desenvolupament econòmic i industrial de la Comunitat Valenciana, en l'àmbit del que establix la normativa vigent en matèria de contractació i competència.  
f) Sufragar les diferències entre el cost real de cada projecte i les ajudes aprovades.  
g) Situar cartells indicatius de la Generalitat Valenciana i conselleria d'Infraestructures i Transport en les obres objecte de subvenció, els models dels quals li seran proporcionats amb esta finalitat per la conselleria.  
Article 8. Execució íntegra de les instal·lacions  
Quan la realització del projecte global supere l'anualitat objecte de subvenció, el beneficiari haurà d'executar les instal·lacions que formen el projecte en la seua integritat, terminis i condicions establits per la resolució administrativa d'autorització d'instal·lacions. En cas contrari, el beneficiari haurà de tornar l'ajuda concedida amb els interessos establits legalment.  
Article 9. Tramitació, resolució i recursos  
1. L'òrgan administratiu instructor, entenent com a tal el cap de l'Àrea d'Energia, podrà demanar del sol·licitant l'aportació addicional d'altres documents o dades aclaridores que estime necessaris per a resoldre sobre la sol·licitud presentada.  
2. Rebudes les sol·licituds i la documentació addicional requerida, estes seran avaluades per una Comissió de Valoració, formada pel cap de l'Àrea d'Energia de la Direcció General d'Energia, pel cap de l'Àrea d'Energia de l'Agència Valenciana d'Energia i per un tècnic designat a este efecte per l'Agència Valenciana de l'Energia, que elevarà una acta amb la proposta de sol·licituds seleccionades a la Direcció General d'Energia.  
3. Valorada la sol·licitud, la Direcció General d'Energia podrà demanar al sol·licitant la modificació o millora voluntària dels termes d'aquella, la qual cosa este haurà de realitzar en un termini màxim de deu dies des del requeriment corresponent  
4. El conseller d'Infraestructures i Transport dictarà una resolució de concessió d'ajuda, a proposta de la Direcció General d'Energia, en què fixarà expressament la quantia de l'ajuda i l'import de la inversió subvencionada, els terminis d'execució i, si és el cas, les condicions tècniques, econòmiques i obligacions addicionals que afecten el desenvolupament del projecte objecte de subvenció. Així mateix, podran establir-se terminis parcials perquè el beneficiari execute com a mínim un determinat percentatge del projecte i per a la justificació del compliment d'altres condicions.  
5. La resolució es notificarà als interessats en els termes que establix l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
6. El termini màxim per a resoldre i notificar les sol·licituds que es formulen per a la concessió de les ajudes que s'establixen en la present orde serà de tres mesos, comptadors des de la data de l'acabament del termini de presentació de sol·licituds. Transcorregut el termini sense que s'haja dictat una resolució, es considerarà desestimada la sol·licitud de concessió d'ajuda, en els termes que establix l'article 44 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
7. Les resolucions a què es referixen els paràgrafs anteriors esgoten la via administrativa i en contra podrà interposar-se recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de 2 mesos, comptadors des de l'endemà de la notificació de la resolució corresponent.  
8. L'execució de l'obra serà responsabilitat del sol·licitant, qui haurà de tindre completament acabada la instal·lació íntegra o parcial i presentada la documentació justificativa de la inversió corresponent davant de la Direcció General d'Energia, en els terminis assenyalats en la respectiva resolució de concessió de l'ajuda.  
Article 10. Autorització d'instal·lacions  
L'obtenció de les autoritzacions i llicències necessàries per a l'execució d'obres i, si és el cas, posada en servici de les instal·lacions que siguen objecte de subvenció en virtut d'esta orde, serà per compte i responsabilitat del beneficiari i el seu procediment serà independent del relatiu a la concessió i liquidació de les ajudes corresponents.  
Article 11. Resolució d'incidències  
1. La Direcció General d'Energia serà l'òrgan competent per a la resolució de les incidències que es produïsquen després de la concessió d'ajuda i, en especial, els supòsits de:  
- Canvis de titularitat.  
- Canvis d'ubicació de les instal·lacions, dins del mateix terme municipal.  
- Pròrrogues per a la presentació i execució del projecte i per al compliment de les condicions particulars de la concessió de l'ajuda i execució de l'obra, amb caràcter excepcional.  
- Modificacions justificades pel beneficiari del projecte inicial, entre estes, canvis en la denominació del projecte o de les característiques tècniques d'este.  
- Pròrrogues del termini per a l'aportació de documents acreditatius de l'execució del projecte o obra o d'altres documents exigits als beneficiaris, a l'efecte de liquidació de l'ajuda.  
2. El beneficiari haurà de comunicar, en qualsevol moment de la vigència de l'expedient, altres ajudes públiques o privades que haguera obtingut o sol·licitat per al mateix projecte després de la data de presentació de la sol·licitud.  
Article 12. Control de les accions  
1. La Direcció General d'Energia, pels seus propis mitjans, a través de l'Agència Valenciana de l'Energia o per aquells que considere oportuns, podrà en tot moment efectuar totes les actuacions de verificació, comprovació i inspecció del projecte o instal·lació objecte d'ajuda que considere necessàries.  
2. El beneficiari està obligat a sotmetre's a les actuacions de control financer de la Intervenció General de la Generalitat Valenciana, respecte de les ajudes concedides.  
Article 13. Liquidació de les ajudes  
1. La liquidació de les ajudes es farà efectiva després d'acreditar-se l'execució de les obres i instal·lacions objecte d'estes ajudes, d'acord amb el projecte presentat i en els termes fixats per la resolució de concessió de l'ajuda. Es permet la presentació de certificats parcials d'obra, i en este cas l'ajuda es liquidarà proporcionalment a l'import d'inversió corresponent a les obres parcials acabades.  
2. A l'efecte del que establix el punt anterior, els beneficiaris hauran de presentar, fins al 15 de novembre de 2007, llevat que per circumstàncies concurrents es determine un termini distint en la resolució de concessió de l'ajuda, sempre dins de l'exercici 2007, els documents següents:  
- Quan es tracte de subvencionar inversions que requerisquen projecte visat pel col·legi oficial corresponent, la justificació de la despesa consistirà en el certificat d'obra expedit per tècnic competent i, en cas de no requerir el mencionat projecte, factures, certificats d'obres i, si és el cas, altres documents justificatius de la despesa efectuada expedits d'acord amb la normativa i els usos vigents.  
- Acreditació, si és el cas, del compliment de les obligacions i condicions que s'hagueren establit en el projecte presentat juntament amb la sol·licitud o en la resolució de concessió d'ajuda.  
- A més, quan s'haja executat íntegrament una obra o instal·lació que supose la finalització del projecte total o d'una fase autònoma d'este, certificat de direcció i acabament d'obra subscrit per tècnic competent  
Article 14. Minoració i resolució de les ajudes  
1. L'alteració d'algunes de les característiques del projecte la subvenció del qual haja sigut aprovada, l'incompliment de les condicions i dels terminis establits en la resolució, la falta d'execució parcial de la inversió objecte de subvenció, la insuficient justificació de les despeses efectivament realitzades i la concessió després de la presentació de la sol·licitud d'altres ajudes públiques o privades, que en el seu conjunt excedisquen dels límits establits, podrà donar lloc a la minoració de la subvenció concedida.  
2. L'incompliment pel beneficiari de qualsevol dels requisits, de les condicions i de la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació de la realització del projecte, donarà lloc a la incoació per l'òrgan competent per a la concessió de les ajudes del corresponent expedient que podrà finalitzar, si és el cas, amb la resolució de la subvenció concedida i l'obligació de reintegrar les ajudes percebudes i els interessos de demora des del moment de pagament d'esta, d'acord amb el que disposa el títol II de la Llei 38/2003, General de Subvencions.  
En la tramitació del procediment es garantirà, en tot cas, el dret de l'interessat a l'audiència.  
Disposicions addicionals  
Única   
Estes ajudes estan sotmeses als requisits establits en el Reglament (CE) 1998/2006 de la Comissió Europea, de 15 de desembre de 2006, relatiu a l'aplicació dels articles 87 i 88 del Tractat sobre ajudes de minimis.   
Així, l'import de les presents ajudes no podrà fer que l'import total de les ajudes de minimis que reba el beneficiari durant un període de tres exercicis fiscals siga superior al límit de 200.000 euros, per la qual cosa es calcularà la quantia total d'ajudes atorgades en l'exercici en curs i en els dos exercicis anteriors.  
Disposicions finals  
Primera  
Es faculta el director general d'Energia per a dictar les instruccions i adoptar les mesures que considere oportunes per al desplegament i aplicació del que disposa la present orde.  
Segona  
La present orde entrarà en vigor el dia que es publique en el Diari Oficial de la Comunitat Valenciana.  
València,19 d'abril de 2007  
El conseller d'Infraestructures i Transport,  
José Ramón García Antón.